**Juhtum kutsekoolist: Soolise võrdõiguslikkuse saavutamine kutsekoolis**

Kooli juhtkond ning õpetajad on täheldanud, et nende koolis on poiste väljalangevus tüdrukutest suurem. Tuntakse muret selle üle, et sisseastumiskatsetel jääb koolist välja tüdrukutega võrreldes proportsionaalselt enam poisse. Tüdrukud saavad paremaid hindeid ning on oma kodutöödes kohusetundlikumad. Et soolist tasakaalu koolis parandada ehk *poisse arvuliselt kooli juurde saada, ja nii, et nad seal ka püsiksid* (väljavõte intervjuust), otsustatakse ümber korraldada vastuvõtukatsete süsteem.

*Õpetaja Piret: „Üks viis või kuus aastat tagasi või isegi seitse aastat tagasi me muutsime oma sisseastumiseksameid sellest aspektist, et me nägime, et poisse tuli eksamile ja nad ei saanud sisse. Me vaatasime, et midagi on, noh, nagu meil valesti, me arutasime ja tegime oma eksameid ümber, et meile tundus, et meie eksamid soosivad tüdrukute sissesaamist.”*

*Õpetaja Merle: „Selge on see, et kui neid poisse kandideeriks kooli rohkem, oleks tore, aga täna on lihtsalt nii, et tüdrukud saavad ikkagi rohkem sisse, sest neil on lihtsalt kõrgemad hinded. Et kui me ei suuda välja mõelda, mis see on, mida me tohiksime veel sisseastumiskatsetel arvestada, on ikkagi poistel oluliselt kehvemad šansid.”*

Üheks konkreetseks viisiks, kuidas sisseastumiskatsetel poistele eelis anda, on õpetajate sõnul nn poiste eripärade arvesse võtmine.

*Piret: „Me oleme katsunud väärtustada neid asju, mida selles vanuses poiss vajab.”*

Poiste kooli meelitamise eesmärgil on avatud uusi tehnilise suunitlusega, nn põnevaid erialasid. Samuti on muudetud ja täiendatud mõne senise eriala profiile ja õppeprogramme, et õpe oleks poistele sobivam. Sama on tehtud ka tüdrukute huvisid ja erialavalikuid silmas pidades.

*Koolijuht Riina: „Kui me õpilastega vestleme, siis mis seal salata, me natukene poisse soosime, aga mitte avalikult ja mitte niiöelda dokumentaalselt, aga kui on võimalust, siis see selline kirjutamata seadus. Meil poisse lihtsalt nii vähe, neid on raske siia saada”*

Seevastu tunnistab üks koolijuht, et tema eelistaks sisseastumiskatsetel hoopiski naisõppureid, pidades neid hoolsamateks ja vähem tülitekitavateks.

*Koolijuht Meelis: „Direktorina ma ütleksin seda, et kui diskrimineerimiseks läheks, siis ma tegelikult diskrimineeriks eelkõige neid pagana mehi. Kui oleks täiesti võrdne, täiesti võrdsed kandidaadid, siis ma pigem eelistaksin naisterahvast. Seda sellepärast, et naisterahvad on hoolsamad, tähtajaks teevad kõik asjad ära, oskavad ette planeerida, ei tekita sul mitte mingisuguseid muresid.”*

Siiski leiavad mitu õpetajat, et vaatamata poiste madalamale õppeedukusele võrreldes tüdrukutega, tüdrukute hoolsusele ja tublidusele, võiks õppuritena eelistada pigem poisse. Neid peetakse tüdrukutega võrreldes loovamateks ja väljapaistvamateks.

*Meelis: „Ma toon näite. Moodustasime keskmise hinde järgi õpperühma. Konkurss oli kõva, kõige nõrgemal sissesaajal oli keskmine hinne siis neli koma neli. Kõik olid tüdrukud, üks poiss oli vist ka. Käisid alati koolis, kõik sada protsenti kohal. Kõik tööd olid tehtud. Lõpetasid suurpäraselt ja vist ainult üks läks erialasele tööle. Siis mõtlesime, ideaalne kursus, väga toredad inimesed, samas kõik nad olid järgmisel aastal kodus kuskil lapse ja kõige muuga. Siis mõlesime, et nii enam me ei tee, hakkasime kooli vastu võtma vestluse kaudu, et saada rohkem poisse. Kohale tuli, pagan, patsikestega poisid jne, tundi, nad kuramused, ei jõudnud. Ja keskmine hinne, kui nad tulid, mõnel ei olnud vaat et kolmegi. Aga silm säras! Aga istusid kogu aeg arvutis, kõik lõpetasid ära ja kõik läksid tööle. Ja nüüd esitan küsimuse: missuguseid inimesi siis kutseharidussüsteem peab välja koolitama, kas neid ilusaid tüdrukuid, kes tegelikult pärast tööle ei läinud?*

1. Milliseid soostereotüüpe peegeldavad õpetajate ja koolijuhtide hoiakud?
2. Too näiteid praktikatest, mis aitasid kaasa soolise võrdõiguslikkuse edendamisele selles koolis?
3. Milliseid probleeme ja vastuolusid ilmneb kooli soolise võrdõiguslikkuse edendamise praktikates?
4. Mida võiks kool ette võtta, et sooline võrdõiguslikkus tegelikult saavutataks?